Napanelo Yesu andívaulila vayuda váshinkulupila nae kushidoni,
“Mwenu mukauka mushu mwigwilila mapundisho angu mundava mwiu mmakwoda vangu.
Mundamanya umwiu na wo umwiu wo,
unamwambola.”
Vanavo vakanjang'ula kushidoni,
“Wetu apa ni tuvanu tuvamuudukulu umwe Abulaamu.
Mwiko hatunava kutandegwa tuvatumwa vamunu woewoe.
Napanelo mwaa shani unkutangola doni,
‘Mundava mmamuunaiti’?”
Yesu akavajang'ula,
“Ninkumwaulila mwiu mwiu doni,
aijá átega,
mulidambi mo,
ajo ntumwa.
Mwenu!
Ntumwa hanapagwa ngwengwe paing'ande;
mwana ni ánapagwa ngwengwe paing'ande.
Nadoni Mwana akamwambola,
mwenu mwiu mundava mmamuunaiti.
Ndimanya kenga mwenu ni mmanu mmamuudukulu umwe Abulaamu kanji munkulota mungubyae mwaa lilove lyangu halinavanavo shinu litala nkati mwenu.
Avilá vyangugwene nangu kumwe Atata ni vyanguvalanganga;
napane vyamwigwite mwenu kwatatagwenu,
ni vyovyo vyamutenda.”
Vanavo vakajang'ula,
“Tatagwetu wetu ni Abulaamu.”
Yesu kushidoni,
“Mwenu leka mùvele mmanavake Abulaamu mukanditenda vyatandile nae.
Napane munkulambela mungubyae,
nimunu nímwaulidile umwiu,
wowo wangwigwite kwa Nnungu.
Avi Abulaamu hatandile!
Mwenu mutenda vyatandile tatagwenu.”
Kutwala vanavo kushidoni,
“Hatunava shinu wetu tuvana vakuvaiva.
Wetu tunkuvanavo Tatagwetu jumo,
Nnungu.”
Yesu kuvaulila doni,
“Nnungu leka àvele tatagwenu mukaningunagwaledya nangu mwaa nangu ngwaleké kwa Nnungu na ndida kwamwaa wake.
Hangwidile kwakubuni nimwene,
nae ni ángutumididye.
Da mwenu mwaa shani hamunaigwa shinu vyangutangola?
Ni mwaa wamukaulula kwigwa lilove lyangu.
Mwenu tatagwenu Ndamoni na malotelo atatagwenu jo,
ni amulota mutandedye.
Nae tangu kala ni nkúbyaa,
nkati muumwiu,
hapali mwaa jojo jo umwiu pamili pake havenavo.
Panatangola vyaushwang'a alilodya mavalelo ake mwaa nae ni nkúshang'apa na ni lipata lyaushwang'a.
Doni,
kwoda nangu ninkutangola umwiu,
mwenu hamungukulupila.
Kwaupande washimadambi,
wakwashi pakati penu wakunguundukula?
Napanelo ikava nangu umwiu ninkutangola,
mwaa shani hamunangukulupila shinu?
Aijá wa Nnungu,
vyatangola Nnungu anáigwa.
Nadoni mwenu hamunaigwa shinu mwaa hamuvele vake Nnungu.”
Vayuda vakanjang'ula,
“Da wetu hatuvenavo ishaliya patukwaulidile doni,
‘Wako unshamaliya na majini andikudulumbuwa’?”
Yesu kuvajang'ula,
“Nangu majini hanguvenavo ila Atata ninkumwishimu na mwenu nangu,
munkungwiludyanga.
Nangu hangunalilambalela shinu lishangelo nene nimwene.
Lishangelo alyo,
apali álambela;
ni jojo áukumu.
Ninkumwaulila mwiu mwiu doni,
munu áigwilila lilove lyangu,
kupela ko mwiko,
haona shinu ngwengwe.”
Vayuda kutwala kushidoni,
“Napanelo tundikwanalela kenga mwiu unkuvanavo majini.
Abulaamu tu andipela na vakulava momo vandipalanga.
Napanelo wako utangola kenga álota kwigwilila lilove lyangu,
kupela ko mwiko,
halinga ngwengwe!
Da wako unkulivika kuva unang'olo namene kumpunda tatagwetu wetu Abulaamu?
Nae andipela na ata vakulava momo vandipela.
Kushi wako,
ulivika kuva unyani?”
Yesu kushidoni,
“Ikava kenga ninkuling'a nene nimwene lishangelo,
lishangelo alyo kwangu halive mana.
Ángupa nangu lishangelo ni Atata,
aijá wamumwamba mwenu doni,
‘Nnungu wetu.’
Mwenu nae hamummanyite,
napane nangu ni nímmanyite.
Leka ngùtangwele doni hanimmanyite,
ndikandiva ninshwang'a kenga mwenu.
Nangu kanji nimmanya na lilove lyake,
ninkwigwilila.
Tatagwenu Abulaamu íshinannagwela namene aone liduva lyangu;
liduva ali andyóna na andípuwanga.”
Vayuda kutwala kushidoni,
“Wako haunava kuwisha vyaka amusini vyaulinga.
Napanelo uushidoni undimwona Abulaamu?”
Yesu kushidoni,
“Ninkumwaulila mwiu mwiu doni,
Abulaamu akanava kuvalekwa,
Nangu ni Nene.”
Napavedoni vayuda vandílakatanga majanga pakulota vamwamange,
Yesu kanji kutivaniva kutwala kuma mwing'ande ya Nnungu.